Þingræður haldnar á Alþingi Íslendinga

Heilbr.- og trmrh. (Matthías Bjarnason): Herra forseti. Þetta frv. er um breytingu á lögum um málefni aldraðra. Gerð er breyting á tveimur ákvæðum gildandi laga. Önnur breytingin er sú, að markaður tekjustofn hækki úr 300 kr. í 460 kr. og í stað 60 þús. kr. í 3. málslið komi 92 400 kr. Hér er um að ræða 54% hækkun frá gildandi lögum. Hin breytingin er sú að styrkja byggingu sveitarfélaga á hjúkrunar- og sjúkradeildum fyrir aldraða með jafnháu framlagi og veitt er til sjóðsins á fjárlögum til þessara verkefna. Og jafnframt að styrkur þessi skuli teljast hluti af 85% framlagi ríkissjóðs samkv. 34. gr. laga um heilbrigðisþjónustu. Hér er um það að ræða að til viðbótar mörkuðum tekjustofni sjóðsins greiðir ríkissjóður samkv. till. fjvn. 15 millj. kr. Breytingin felst í því að 15 millj. af hinum markaða tekjustofni koma á móti til sjúkradeilda fyrir aldraða, þannig að hér sé um ákveðið ákvæði að ræða. Á þessu ári verði veittar 30 millj. til sjúkradeildanna, en að öðru leyti fari hinn markaði tekjustofn til öldrunarstofnana. Ég lýsti því yfir í Ed. að ég væri ákveðinn í því að endurskoða þessi lög á næsta ári svo að þessi ákvæði komi ekki til með að gilda nema á árinu 1984. Jafnframt lýsti ég því yfir, að ég mundi hafa samstarf við stjórn Framkvæmdasjóðs aldraðra og fjvn. Alþingis áður en gengið væri frá skiptingu á þessu fjármagni og menn beiti sér fyrir því við stjórn Framkvæmdasjóðsins að ekki verði gengið frá fjárveitingum eða tillögum nema að höfðu samráði við fjvn. eða þá fulltrúa sem fjvn. kýs til þessa verkefnis. Herra forseti. Ég legg til að að lokinni þessari umr. verði málinu vísað til 2. umr. og hv. heilbr.- og trn.



Herra forseti. Á fundi heilbr. og trn. í morgun kom þetta frv. nokkuð til umr., algerlega óformlega, þar sem ég hygg að nefndin eigi það öll sameiginlegt að hafa áhuga á að verða þess ekki valdandi að þetta mál tefjist. Það hafa hins vegar heyrst þær raddir meðal nm. að 2. gr. sé kannske ekki eins skýr og afgerandi og mörg okkar kysu, og þar sem ég á von á að nefndinni verði falið að afgreiða málið sem allra fyrst vildi ég leyfa mér að stytta þá leið með því að heyra hvað ráðh. hefði um það að segja ef nokkur orðalagsbreyting yrði gerð á þessari umræddu 2. gr. En hún hljóðar svo með leyfi forseta: „Að styrkja byggingu sveitarfélaga á hjúkrunar- og sjúkradeildum fyrir aldraða með jafnháu framlagi og veitt er til sjóðsins á fjárlögum til þessara verkefna“ o.s.frv. Ég hefði viljað gera að tillögu minni að þetta væri orðað ofurlítið öðruvísi eða í þá veru „að styrkja byggingu sveitarfélaga á hjúkrunardeildum og sjúkradeildum fyrir aldraða“ eins og segir í frv., en síðan yrði þarna nokkur orðalagsbreyting: „með jafnháu framlagi af mörkuðum tekjustofnum sjóðsins og nemur þeirri fjárhæð sem sjóðurinn fær á fjárlögum frá ríkissjóði til þessara verkefna.“ Þetta þarf ekki að koma neinum á óvart vegna þess að í grg. með frv. segir orðrétt um 2. gr., með leyfi forseta: „Til að skýr sé sá vilji sem að baki ákvæðisins lá í upphafi þykir rétt að orða það nákvæmar og er það gert með þessari breytingu. Samkvæmt því skal af mörkuðum tekjustofni sjóðsins greiða til hjúkrunar- og sjúkradeilda aldraðra jafnháa fjárhæð og sjóðurinn fær á fjárlögum frá ríkissjóði til að sinna þessum verkefnum.“ Okkur þykir ástæðulaust að frvgr. sé minna afgerandi en grg. Ég tel því með öllu eðlilegt að þessu orðalagi verði breytt og ég geri ráð fyrir að till. um það komi fram í nefndinni. Það ætti ekki á nokkurn hátt að þurfa að tefja störf nefndarinnar og ég hygg að það gæti auðveldlega orðið samstaða um till. En vegna þess tímaskorts sem við erum í og með þeim vilja sem við öll höfum til að tefja málið ekki, þá held ég að það væri okkur öllum fyrir bestu að við fengjum að heyra hvort ráðh. hefur í sjálfu sér nokkuð á móti því að slík orðalagsbreyting yrði gerð, hvort sem hún yrði nákvæmlega svona eða ekki, en merkingin væri afgerandi. Ég vil leyfa mér að benda á að í lögum um mátefni aldraðra segir í 12. gr. um hlutverk Framkvæmdasjóðs í aldraðra í 3. lið: „Að greiða hlutdeild ríkissjóðs, sbr. 34. gr. laga um heilbrigðisþjónustu nr. 57/1978, í byggingum sveitarfélaga og stofnunum fyrir aldraða, sbr. 17. gr. 3. og 4. tölul., enda verði veitt jafnhátt framlag til Framkvæmdasjóðs aldraðra á fjárlögum hvers árs á móti.“ Ég held þess vegna að hér væri um samræmingu þessara laga að ræða og á erfitt með að sjá að það geti verið nokkuð á móti því að við fengjum að gera þessa breytingu. Ég mun í öllu falli leggja það til.

Heilbr.- og trmrh. (Matthías Bjarnason): Herra forseti. Ég skýrði það nú nákvæmlega hér áðan að skv. skilningi mínum á þessari grein væri um það að ræða að á móti því framlagi sem ríkissjóður veitir á fjárlögum, 15 millj. kr., kæmu 15 millj. af hinum markaða tekjustofni. Alls yrði fjárhæðin því 30 millj. kr. Ég skal fúslega játa að það orðalag eða svipað og hv. þm. las hér upp er gleggra og meira í samræmi við aths. við lagafrv. Frv. er samið í ákaflega miklum flýti og lagt fram fyrir helgina. Það eina sem ég hef að athuga við þessa breytingu er að þá þarf frv. að fara aftur til Ed. og þarf þá að vera tryggt að Ed. hafi ekki lokið störfum, því þá dagar frv. uppi. En þó frv. sé þannig orðað þá kemur það bæði fram í aths. og sömuleiðis í þeim orðum sem ég viðhafði áðan að hér er tvímælalaust um að ræða 15+15 millj. eða 30 millj. til sjúkradeilda, svo að frá því verður ekki vikið. Og jafnframt með þeim aths. og fyrirvörum sem ég gerði. Ef heilbr.- og trn. þessarar hv. deildar getur tryggt það að frv. fari þannig breytt í gegnum eina umr. í Ed., þá set ég mig ekki uppi á móti þessari breytingu. En framkvæmdin verður með alveg sama hætti, ég er alveg öruggur um það; enda er það alveg skýrt og skorinorðað hér.



Án þess að ég ætli að fara að blanda mér í efnisumræður, þá vil ég geta þess að komið hefur til orða á fundum með forsetum beggja deilda og þingflokksformönnum að e.t.v. kynni slík till. að koma fram hér í deild og þá var að heyra á forseta Ed. að það mundi ekki valda neinum töfum þar. Ég vil að þetta komi fram.



Herra forseti. Vegna þessara orða hæstv. forseta vil ég taka það fram að ef sú hugsun er ríkjandi hjá einhverjum þm. að fara að koma með brtt. við þetta samkomulagsfrv., þá geta einstakir þm. áskilið sér rétt til að koma með margar brtt. við þetta frv. og náttúrlega lögin í heild. Ég geri ráð fyrir því að málið verði ekki svo einfalt í meðförum að það sé hægt að segja: Við ætlum að gera þetta hér, og svo renni það í gegnum Ed.



Herra forseti. Á þskj. 294 flytur meiri hl. fjh.- og viðskn. þessarar hv. deildar frv. í þremur greinum um tekju- og eignarskatt sem er 166. mál þingsins. Greinar þessar eru samhljóða greinum í því frv. sem er 129. mál þingsins og eru samsvarandi 1., 9. og 10. gr. þess frv. að öðru leyti en því að í 1. gr. er bætt brtt. sem kemur fram á þskj. 239. Hér er um það að ræða að hækka tölur í skattalögunum um það sem nemur skattvísitölu og síðan gildistökugrein. Herra forseti. Í þeim tímaskorti sem nú er er ástæðulaust að hafa fleiri orð um þetta frv. En ég æski þess að það verði sent til fjh.- og viðskn. Nd. og fái skjóta meðferð þar enda ríður á að skattþegnar landsins fái að vita á hvern veg verður lagt á þá þegar næst verða lagðir á þá skattar.